Suvestinė redakcija nuo 2017-01-31

Įsakymas paskelbtas: TAR 2016-02-05, i. k. 2016-02373

LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL priemonių, susijusių su Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 Metų veiksmų plano įgyvendinimu, finansavimo taisyklių PATVIRTINIMO

2016 m. vasario 4 d. Nr. 3D-48

Vilnius

Vadovaudamasi Lietuvos Respublikos žemės ūkio, maisto ūkio ir kaimo plėtros įstatymo 51 straipsnio 2 dalimi, Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų planu, patvirtintu Lietuvos Respublikos žemės ūkio ministro 2015 rugsėjo 30 d. įsakymu Nr. 3 D-736 „Dėl Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų plano patvirtinimo“, ir atsižvelgdama į Žemės ūkio ministerijos programų priemonėms įgyvendinti skirtų lėšų administravimo tvarkos aprašą, patvirtintą Lietuvos Respublikos žemės ūkio ministro 2011 m. balandžio 12 d. įsakymu Nr. 3D-314 „Dėl Žemės ūkio ministerijos programų priemonėms įgyvendinti skirtų lėšų administravimo tvarkos aprašo patvirtinimo“,

t v i r t i n u Priemonių, susijusių su Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų plano įgyvendinimu, finansavimo taisykles (pridedama).

Žemės ūkio ministrė	Virginija Baltraitienė

PATVIRTINTA

Lietuvos Respublikos žemės ūkio

ministro 2016 m. vasario 4 d.

įsakymu Nr. 3D-48

PRIEMONIŲ, SUSIJUSIŲ SU ŠIAURĖS LIETUVOS KARSTINIO REGIONO POŽEMINIAMS VANDENIMS NUO TARŠOS APSAUGOTI IR EKSTENSYVAUS ŪKININKAVIMO METODAMS PLĖTOTI

2016–2018 METŲ VEIKSMŲ PLANo ĮGYVENDINIMU, FINANSAVIMO TAISYKLĖS

I SKYRIUS

BENDROSIOS NUOSTATOS

1. Priemonių, susijusių su Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų plano įgyvendinimu, finansavimo taisyklės (toliau – taisyklės) parengtos vadovaujantis Lietuvos Respublikos žemės ūkio, maisto ūkio ir kaimo plėtros įstatymo 51 straipsnio 2 dalimi, Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų planu, patvirtintu Lietuvos Respublikos žemės ūkio ministro 2015 rugsėjo 30 d. įsakymu Nr. 3 D-736 „Dėl Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų plano patvirtinimo“, ir Žemės ūkio ministerijos programų priemonėms įgyvendinti skirtų lėšų administravimo tvarkos aprašu, patvirtintu Lietuvos Respublikos žemės ūkio ministro 2011 m. balandžio 12 d. įsakymu Nr. 3D-314 „Dėl Žemės ūkio ministerijos programų priemonėms įgyvendinti skirtų lėšų administravimo tvarkos aprašo patvirtinimo“.

2. Šios taisyklės reglamentuoja valstybės biudžeto lėšų skyrimo VšĮ „Tatulos programa“ vykdomos veiklos, susijusios su Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų plano įgyvendinimu, išlaidoms, numatytoms šių taisyklių 3 punkte, padengti tvarką.

II skyrius

TINKAMOS FINANSUOTI IŠLAIDOS

3. Pagal šias taisykles finansuojamos šios VšĮ „Tatulos programa“ išlaidos, tiesiogiai susijusios su taisyklių 2 punkte nurodyta veikla:

3.1. darbo užmokestis;

3.2. socialinio draudimo įmokos;

3.3. komandiruotės;

3.4. komunalinės paslaugos;

3.5. ryšių paslaugos;

3.6. transporto išlaikymas;

3.7. kompiuterių techninė priežiūra;

3.8. įmokos į garantinį fondą, kiti mokesčiai;

3.9. kitos prekės, tiesiogiai susijusios su 2 punkte nurodyta veikla;

3.10. kitos paslaugos, tiesiogiai susijusios su 2 punkte nurodyta veikla.

3.11. ilgalaikis turtas, tiesiogiai susijęs su 2 punkte nurodyta veikla.

Papildyta papunkčiu:

Nr. 3D-62, 2017-01-27, paskelbta TAR 2017-01-30, i. k. 2017-01621

III skyrius

FINANSAVIMO TVARKA IR ATSiskaitymas UŽ LĖŠŲ PANAUDOJIMĄ

4. VšĮ „Tatulos programa“ teikia Žemės ūkio ministerijai (toliau – ministerija) planuojamą metinį lėšų poreikį bei jo pagrindimą išlaidoms, nurodytoms šių taisyklių 3 punkte, finansuoti.

5. Lėšas, reikalingas šiose taisyklėse nurodytai veiklai vykdyti, nustato žemės ūkio ministras.

6. Lėšos šių taisyklių 3 punkte nurodytoms išlaidoms finansuoti skiriamos sudarant ministerijos bei VšĮ „Tatulos programa“ sutartį, kurioje numatyta lėšų pervedimo, panaudojimo ir atsiskaitymo tvarka.

7. Sutarčiai parengti VšĮ „Tatulos programa“ asmeniui, atsakingam už priemonės finansavimą, o jei jis nepaskirtas – priemonės vadovui pateikia:

7.1. VšĮ „Tatulos programa“ numatomų atlikti darbų sąrašo ir jų atlikimo grafiko projektus;

7.2. veiklos, kuriai finansuoti skiriamos biudžeto lėšos, vertinimo kriterijus, planuojamą detalų biudžeto lėšų paskirstymą pagal išlaidų ekonominę paskirtį, o tais atvejais, kai dalį lėšų numatoma naudoti darbo užmokesčiui, išlaidų darbo užmokesčiui apskaičiavimą.

8. VšĮ „Tatulos programa“ gautas lėšas privalo naudoti pagal tikslinę paskirtį ir pagrįsti išlaidų pagrindimo ir apmokėjimo įrodymo dokumentais, o nepanaudotas lėšas iki kitų metų sausio 5 d. grąžinti ministerijai.

9. VšĮ „Tatulos programa“, atsiskaitydama už įsipareigojimus, asmeniui, atsakingam už priemonės įgyvendinimą, o jei jis nepaskirtas – priemonės vadovui pateikia:

9.1. Biudžeto išlaidų sąmatos įvykdymo ataskaitą pagal formą Nr. 2, patvirtintą Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“;

9.2. sutartyje numatytų darbų atlikimo ataskaitą;

9.3. išlaidų pagrindimo dokumentų sąrašą pagal išlaidų sąmatos straipsnius ir prireikus dokumentų originalus ar patvirtintas jų kopijas;

9.4. šalių sutartinių įsipareigojimų įvykdymo aktą;

9.5. vertinimo kriterijų ataskaitą;

9.6. kitus sutartyje nurodytus dokumentus.

10. Iš VšĮ „Tatulos programa“ gautą šalių sutartinių įsipareigojimų įvykdymo aktą vizuoja sutarties rengėjas, jo tiesioginis vadovas ir asmuo, atsakingas už priemonės įgyvendinimą, pasirašo priemonės vadovas ir tvirtina ministerijos kancleris. Biudžeto išlaidų sąmatos įvykdymo ataskaitą vizuoja Buhalterinės apskaitos skyriaus atsakingas darbuotojas.

11. Asmuo, atsakingas už priemonės įgyvendinimą, arba priemonės vadovas, užpildęs ir pasirašęs ministerijos vykdomų programų priemonėms įgyvendinti sudarytų sutarčių įvykdymo vertinimo ataskaitą, kurios formą tvirtina ministerijos kancleris, pateikia ją kartu su šalių sutartinių įsipareigojimų įvykdymo aktu ministerijos Buhalterinės apskaitos skyriui.

IV skyrius

ATSAKOMYBĖ

12. Už lėšų finansinės apskaitos organizavimą atsako VšĮ „Tatulos programa“ vadovas.

13. Asmenys, gavę lėšas neteisėtai arba prisidėję prie neteisėto jų gavimo (sąmoningai patvirtinę klaidingus duomenis), atsako Lietuvos Respublikos įstatymų ir kitų teisės aktų nustatyta tvarka.

______________

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-62, 2017-01-27, paskelbta TAR 2017-01-30, i. k. 2017-01621

Dėl žemės ūkio ministro 2016 m. vasario 4 d. įsakymo Nr. 3D-48 „Dėl Priemonių, susijusių su Šiaurės Lietuvos karstinio regiono požeminiams vandenims nuo taršos apsaugoti ir ekstensyvaus ūkininkavimo metodams plėtoti 2016–2018 metų veiksmų plano įgyvendinimu, finansavimo taisyklių patvirtinimo“ pakeitimo